L 242/74
EL
Επίσημη Εφημερίδα της Ευρωπαϊκής Ένωσης
29.9.2023
77.
σημειώνει ότι το Ελεγκτικό Συνέδριο καταλήγει στο συμπέρασμα ότι το επίπεδο σφάλματος που περιείχαν τα έσοδα δεν ήταν σημαντικό· σημειώνει ότι τα σχετικά με τα έσοδα συστήματα που εξετάστηκαν ήταν εν γένει αποτελεσματικά, αλλά ότι οι βασικοί εσωτερικοί έλεγχοι για τους ΠΙΠ σε ορισμένα κράτη μέλη και η διαχείριση των επιφυλάξεων για τον ΦΠΑ και των ανοικτών σημείων για τους ΠΙΠ στην Επιτροπή διαπιστώθηκε ότι ήταν μόνο εν μέρει αποτελεσματικοί λόγω συνεχιζόμενων αδυναμιών·
78.
σημειώνει με ανησυχία ότι, ως προς τους τελωνειακούς δασμούς, υπάρχει ο κίνδυνος οι εισαγωγείς είτε να μην τους δηλώσουν καθόλου στις εθνικές τελωνειακές αρχές είτε να τους δηλώσουν λανθασμένα· επισημαίνει ότι τα εν λόγω διαφυγόντα ποσά, γνωστά με τον όρο «έλλειμμα τελωνειακών δασμών», δεν αποτυπώνονται στα λογιστικά συστήματα των κρατών μελών για τους ΠΙΠ και δεν εμπίπτουν στο πεδίο αναφοράς της ελεγκτικής γνώμης του Ελεγκτικού Συνεδρίου σχετικά με τα έσοδα· σημειώνει με ανησυχία ότι το έλλειμμα τελωνειακών δασμών μπορεί να επηρεάσει τα ποσά των δασμών που βεβαιώνονται από τα κράτη μέλη· εκφράζει την ανησυχία του για το γεγονός ότι, σύμφωνα με το Ελεγκτικό Συνέδριο, για τρίτο συνεχές έτος, δεν επαρκούν τα μέτρα που έλαβε η Ένωση για τη μείωση του ελλείμματος και τον μετριασμό του κινδύνου οι ΠΙΠ να μην είναι πλήρεις· εκφράζει την ανησυχία του για το γεγονός ότι η λογιστική καταχώριση και η διαχείριση των ΠΙΠ από τα κράτη μέλη εξακολουθούν να παρουσιάζουν σοβαρές αδυναμίες εδώ και αρκετά χρόνια· σημειώνει με ανησυχία την ανεπαρκή πρόοδο σε ορισμένες δράσεις του σχεδίου δράσης της Επιτροπής για τα τελωνεία·
79.
εκφράζει την ικανοποίησή του για το γεγονός ότι ο αριθμός των ανοικτών από μακρού εκκρεμών σημείων ΠΙΠ μειώθηκε σημαντικά μεταξύ του 2019 και του 2021 και ότι η Επιτροπή επικαιροποίησε τη διαδικασία επεξεργασίας των αποτελεσμάτων των ελέγχων για τους ΠΙΠ, ενθαρρύνει την Επιτροπή να συμπεριλάβει ένα σύστημα για την κατάταξη των ελλείψεων των κρατών μελών κατά σειρά προτεραιότητας και να ορίσει προθεσμίες για τις επακόλουθες δράσεις τους με βάση τις απαντήσεις των κρατών μελών·
80.
σημειώνει ότι για έκτο συναπτό έτος, η ΓΔ BUDG διατήρησε την επιφύλαξη σχετικά με το γεγονός ότι τα ποσά των ΠΙΠ που μεταφέρονται στον προϋπολογισμό της Ένωσης είναι ανακριβή λόγω της δήλωσης δασμολογητέας αξίας χαμηλότερης της πραγματικής για εισαγωγές κλωστοϋφαντουργικών προϊόντων και ειδών υπόδησης από την Κίνα κατά την περίοδο 2011-2017· σημειώνει ότι, στις 8 Μαρτίου 2022, το Δικαστήριο της Ευρωπαϊκής Ένωσης δημοσίευσε την τελική του απόφαση σχετικά με την υπόθεση επί παραβάσει της Επιτροπής κατά του Ηνωμένου Βασιλείου, στην οποία κατέληγε στο συμπέρασμα ότι το Ηνωμένο Βασίλειο δεν εκπλήρωσε τις υποχρεώσεις που υπέχει δυνάμει του δικαίου της Ένωσης όσον αφορά τους ιδίους πόρους· Συστάσεις
81.
υποστηρίζει τις συστάσεις του Ελεγκτικού Συνεδρίου που περιέχονται στην ετήσια έκθεσή του, καθώς και σε σχετικές ειδικές εκθέσεις· καλεί την Επιτροπή να τις εφαρμόσει χωρίς καθυστέρηση και να τηρεί ενήμερη την αρμόδια για την απαλλαγή αρχή σχετικά με την πρόοδο της εφαρμογής·
82.
επιπλέον, καλεί την Επιτροπή: α) να βελτιώσει την εκτίμηση των χρηματοοικονομικών κινδύνων που απειλούν τους ΠΙΠ, εφαρμόζοντας εγκαίρως τα σχετικά μέτρα που προβλέπονται στο σχέδιο δράσης της για τα τελωνεία· β) να εξασφαλίσει την προστασία του προϋπολογισμού της Ένωσης μέσω της γενικής και συστηματικής χρήσης ψηφιακών και αυτοματοποιημένων συστημάτων για την υποβολή εκθέσεων, την παρακολούθηση και τον έλεγχο, και να θεσπίσει επειγόντως ένα ολοκληρωμένο και διαλειτουργικό σύστημα που θα βασίζεται, μεταξύ άλλων, σε υφιστάμενα εργαλεία και βάσεις δεδομένων· Ενιαία αγορά, καινοτομία και ψηφιακή οικονομία
83.
σημειώνει ότι ο τομέας 1 του ΠΔΠ «Ενιαία αγορά, καινοτομία και ψηφιακή οικονομία» αντιπροσωπεύει 18,5 δισεκατομμύρια EUR, δηλαδή το 10,2 % του προϋπολογισμού της Ένωσης· από το ποσό αυτό, 10,8 δισεκατομμύρια EUR (58,7 %) δαπανώνται για την έρευνα, 2,6 δισεκατομμύρια EUR (13,9 %) για το διάστημα, 2,2 δισεκατομμύρια EUR (11,8 %) για τις μεταφορές, την ενέργεια και τον ψηφιακό τομέα, 1,5 δισεκατομμύρια EUR για το InvestEU και 1,4 δισεκατομμύρια EUR (7,4 %) για άλλους τομείς·
84.
σημειώνει ότι το Ελεγκτικό Συνέδριο εξέτασε αντιπροσωπευτικό στατιστικό δείγμα 130 πράξεων που καλύπτουν το πλήρες φάσμα των δαπανών στο πλαίσιο αυτού του τομέα του ΠΔΠ, τις πληροφορίες σχετικά με την κανονικότητα που περιέχονται στις ετήσιες εκθέσεις δραστηριοτήτων της Γενικής Διεύθυνσης Οικονομικών και Χρηματοδοτικών Υποθέσεων (ΓΔ ECFIN), της ΓΔ RTD και του REA, οι οποίες περιλαμβάνονται στην ετήσια έκθεση για τη διαχείριση και τις επιδόσεις της Επιτροπής, και επιλεγμένα συστήματα ΤΠ της Επιτροπής·